Diari Oficial de la Generalitat Valenciana


Sumari del DOGV 9947, del 30-09-2024 (2024/9555)

RESOLUCIÓ de 24 d’abril de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del projecte de sondeig per a captació d’aigües subterrànies, parcel·la 43 del carrer del Puig Campana, terme municipal de Vinaròs (Castelló). Expedient: (3391471) 25/2024/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9947

Data del DOGV
:   30-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9555

CVE
:   VGPU-A-9034-3877

Data del document
:   24-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (3391471) 25/2024/AIA.

Títol: Projecte per a captació d’aigües subterrànies.

Titular: José Luís Alarcón Calzado.

Òrgan substantiu: Servei Territorial d’Indústria, Energia i Mines de Castelló

Localització: parcel·la núm. 43 del carrer del Puig Campana del TM de Vinaròs (Castelló).

Tramitació administrativa

Mitjançant un escrit firmat el 09.01.24 pel cap del Servei Territorial d’Indústria, Energia i Mines de Castelló (referència expedient ASOSUB/2023/64/12), es va traslladar l’expedient a este òrgan ambiental amb l’objectiu de sotmetre’l al procediment d’avaluació ambiental simplificada, d’acord amb la Llei 21/2013, de 9 de desembre (LEA), i el Reial decret 445/2023, de 13 de juny.

El 24 de gener de 2024, el Servei d’Avaluació d’Impacte Ambiental remet una consulta a l’Ajuntament de Vinaròs i, el 29 de febrer de 2024, a la Confederació Hidrogràfica de l’Ebre (CHE), en els termes que es preveuen en l’article 46 de la LEA. Fins a la data d’emissió d’este informe d’impacte ambiental, no consta, en este òrgan ambiental, cap resposta dels organismes consultats.

Una vegada vista la informació que s’inclou en l’expedient, es considera que es disposa d’elements de juí suficients per a fer l’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, d’acord amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat A de l’annex III de la llei esmentada.

Característiques del projecte

L’objecte del projecte és executar un sondeig de captació d’aigües subterrànies en la parcel·la del núm. 43 del carrer del Puig Campana del terme municipal de Vinaròs (Castelló), la superfície de la qual és de 780 m2 i hi ha una edificació que ocupa 122 m2 que, en cas de ser positiu, permeta cobrir les necessitats d’aigua per a quatre persones (ús domèstic) i reg del jardí (658 m2). Per a fer-ho, es necessiten, aproximadament, 350 m3 anuals d’aigua.

Es preveu que els terrenys que s’han de travessar estiguen constituïts per graves, arenes, argiles i llims d’alta permeabilitat, per la qual cosa s’ha triat com a sistema de perforació la rotopercussió mitjançant un martell d’aire.

La perforació que es pretén dur a terme arribarà als 35 m de profunditat i tindrà 220 mm de diàmetre. L’entubament es farà amb una canonada de xapa d’acer soldada helicoidalment de 180 mm de diàmetre. En l’embocadura se cimentarà fins a 5 m.

Es preveu desbrossar i anivellar la superfície d’emplaçament per a la perforadora. Durant l’execució, es perforarà fins que la naturalesa del material i la profunditat del terreny perforat requerisquen aigua per a evacuar-lo. Es preveu la construcció d’una bassa d’evacuació de llots al costat de la perforació, una vegada finalitzat el treball i en estar sec el fang. S’ha calculat el volum aproximat de detritus obtingut en la perforació tenint en compte el diàmetre de perforació i la humitat d’estos, per la qual cosa es produirà un volum aproximat d’1 m3 de detritus, més l’esponjament possible del material extret.

Una vegada finalitzen els treballs, es retiraran tots els equips i materials que s’hagen utilitzat durant l’obra.

L’accés al punt de perforació es farà pels vials que hi ha en el municipi.

El promotor indica que el termini d’execució màxim previst per a dur a terme les obres, més els treballs d’aforament, serà de 2 setmanes, una vegada s’hagen obtingut les autoritzacions necessàries.

Ubicació del projecte

La zona a on es durà a terme el projecte s’ubica en la parcel·la núm. 43 del carrer del Puig Campana del municipi de Vinaròs, propietat del promotor. Les coordenades UTM que corresponen al punt són (ETRS89; fus 31N):  X= 286.472, Y= 4.485.365, Z= 18 msnm.

El sondeig està situat en una zona urbana. En concret, se situa en una finca ubicada en una zona antropitzada amb presència de solars (alguns sense edificar). El punt de perforació no se situa ni en l’àmbit d’espais naturals protegits, o que pertanyen a la Xarxa Natura 2000, ni en elements formalment declarats de la infraestructura verda.

Atesa la classificació segons el Pla hidrològic 2022/2027, de la Confederació Hidrogràfica del Xúquer, el sondeig captarà aigües de la massa d’aigua subterrània amb codi 080.107 (Plana de Vinaròs-Peníscola), la qual presenta un estat quantitatiu, qualitatiu i global roín, amb un volum de recursos disponibles de 31,9 hm3.

Característiques de l’impacte potencial

Durant la fase d’execució, la superfície afectada serà l’ocupada pels equips de perforació, les canonades, la maquinària auxiliar i la bassa d’arreplega de llots i detritus de la perforació. Els fluids que s’utilitzen durant la perforació seran biodegradables.

Es produiran una sèrie d’impactes a l’atmosfera que suposen la generació d’olors, sorolls i vibracions, així com emissions en forma de partícules. Cal destacar que l’àrea de perforació es localitza en una zona allunyada de la població, segons la documentació aportada, per la qual cosa estos impactes no es preveu que siguen significatius. Es proporcionaran captadors de pols a la infraestructura de perforació i es farà una revisió i neteja periòdica de la coberta vegetal pròxima.

Per a aconseguir un aïllament sanitari del pou i evitar la contaminació de l’exterior, se cimentaran els primers metres de l’espai anular comprés entre la perforació i la canonada de revestiment (fins a 5 m, segons la documentació aportada). Així mateix, la canonada definitiva de revestiment del sondeig haurà de sobreeixir per damunt de la superfície del terreny. En finalitzar l’obra, es col·locarà una tapa o dispositiu de protecció perquè no puguen entrar objectes estranys en la perforació.

Al marge de l’aprofitament hídric, l’ús de recursos naturals resulta irrellevant en este tipus d’obres, així com la generació de residus, més enllà del detritus generat per la perforació, als quals s’afigen els materials procedents de l’excavació de la bassa de llots que, per la seua magnitud escassa, caràcter terrigen i naturalesa inerta, no constituiran un problema d’eliminació. El promotor indica en el document ambiental que es col·locarà una bassa per a la retenció del llot que sorgisca dels aqüífers, el qual es repartirà per la superfície de la mateixa parcel·la quan finalitzen els treballs.

El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

L’actuació no afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, la fauna, ni la biodiversitat, excepte el que es puga produir amb caràcter puntual i temporal durant l’execució dels treballs a causa de l’ús de la maquinària. Tampoc es preveu cap afecció a altres elements ambientals ni historicoculturals coneguts o catalogats. No s’han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s’adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca que intervé en el mateix tràmit de concessió d’aprofitament.

D’acord amb l’article 123 del Reial decret legislatiu 1/2001, de 20 de juliol, pel qual s’aprova el text refós de la llei d’aigües, no es pot iniciar la construcció d’una obra hidràulica que comporte la concessió d’usos de l’aigua nous sense que, prèviament, s’obtinga o es declare la concessió, l’autorització o la reserva demanials corresponents.

Conclusió

En relació amb els criteris de l’annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf *a*.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Considerar que el projecte presentat per a l’autorització d’un sondeig de captació d’aigües subterrànies amb destinació a l’ús domèstic i reg en el terme municipal de Vinaròs (Castelló), promogut per José Luís Alarcón Calzado, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes d’este informe, en particular:

1. No es poden iniciar els treballs per a l’execució del sondeig mentres no s’haja obtingut, de l’organisme de la conca, la concessió prèvia de l’aprofitament d’aigües.

2. S’han de complir les mesures preventives i correctores establides en el document ambiental, sempre que no siguen contradictòries a les d’esta resolució. Es farà la vigilància ambiental d’acord amb el seguiment ambiental inclòs en el document ambiental, que s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades, i es definisca el responsable, el mètode i la periodicitat dels controls i els informes, així com el mètode i la forma per a la correcció de les desviacions produïdes.

3. S’ha d’incloure, en el pressupost del projecte, el cost de les mesures de prevenció i correcció previstes.

4. Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

5. Si durant l’execució de les obres, es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptarà les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

6. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.

7. Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d’excavació disposen d’una regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc a on es van generar. També resultaria aplicable el Decret 200/2004, del Consell de la Generalitat, que regula l’ús de residus inerts en obres de restauració i rebliment (art. 3.1.*a*). No obstant això, pel que fa als detritus del sondeig, s’aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny s’ha de restaurar perquè es quede amb la morfologia inicial.

8. S’haurà de preveure que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

9. A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’hauran de complir les instruccions bàsiques de protecció que establix el reglament de domini públic hidràulic.

10. En el cas que el resultat del sondeig fora negatiu o que per diferents motius es renunciara usar-lo, s’haurà de clausurar i segellar, així com restaurar el terreny perquè quede el punt totalment integrat en la superfície, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2013, de 9 de desembre.

  

València, 24 d'abril de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental